Danskenes shoppingmekka
Av STINE HOLBERG DAHL og PAAL AUDESTAD (foto) Nylig tok SAS opp konkurransen med Norwegian og British Airways om flypassasjerene fra Oslo til Billund. Holstebro ligger bare en drøy times kjøretur fra flyplassen i Legoland-byen. Holstebro byr på 200 spesialbutikker, en hyggelig gågate og kafeer med rause menyer. Hele tre ganger er byen kåret til «Danmarks flotteste handelsby» av de danske handelsorganisasjonene Detailforum og ICP - og kåringen er basert på intervjuer gjort med kundene selv. Når vi entrer klesbutikken Designers Market By Miss O, skjønner vi at dette er en dejlig by å være kunde i. - Hvis du ringer på forhånd og oppgir størrelse og hvilken stil du liker, kan vi ha noen forslag klare når du kommer, sier den vennlige ekspeditøren. Klesbutikken tilbyr faktisk gratis personal shopper, og er du så heldig at du bor i nærheten kommer de hjem til deg og rydder i klesskapet ditt - og forteller deg hva som er hot og hva som er not. Gågatene utgjør byens shoppinghjerte, og er du på jakt etter noe helt spesielt, er sjansen stor for at du finner det. Klær, sko, bøker, interiør, leker - og ikke minst mat og drikke. Er du svak før det søte bør du svinge innom Chokolade & Co i Østergade. Der møter du Benita Hyldgaard, som etter mange år som sekretær i økonomi- og IT-bransjen bestemte seg for å følge magefølelsen. Den sa at hun skulle jobbe med langt søtere saker.Nå kan 41-åringen titulere seg som chocolatier, og hennes verksted tilfredsstiller både smak- og synssansen. I tre digre gryter ligger flytende hvit, lys og mørk sjokolade. Setter du tennene i en ferdig bit, er sjansen stor for at du blir overrasket. - Jeg har alltid mange ideer til ulike fyll. Akkurat nå er lakris veldig populært, men jeg har prøvd både basilikum og chili. Jeg eksperimenterer hele tiden, og det er alltid lett å få testpanel, sier Benita. Baileys, whisky, bringebær, pistasj ... Disken bugner av smaker, og mens du funderer på hva du skal kjøpe, kan du se på at eieren lager flere godsaker.Ved siden av alle butikkene er byen spesielt kjent for sin kunst. Befinner du deg i gågaten, er sjansen stor for at du treffer de stramme kulturguidene Henning Lorentsen og Jørgen Jensen. Da kan du godt slå av en prat, og kanskje bli med dem på en gratis, guidet tur rundt i gatene. Da får du garantert mange historier om byens mange kunstverk - som skulpturen «Borgerne fra Holstebro», der 12 bysbarn har stått modell. - Da kunstverket var ferdig fikk de sjokk. De hadde for eksempel fått en annen underkropp. «Dette er jo ikke meg», sa de. Men kunstneren svarte at et kunstverk skal skape snakk, og det er jo sant, sier Jørgen.Cafe Utopia: Hyggelige lokaler og bra meny. Du får en god lunsj for hundrelappen (Danmarksgade 3). Estate Wine & Coffee Bar: Kaffebaren er like sjarmerende som butikkdelen. Gode sandwicher har de og (Nørregade 54). Det gamle apothek: Klassisk interiør og rikholdig meny - burgere, smørrebrød og småretter i fleng. Restaurantmeny fra kl. 17 (Nørregade 53).Liker du det romantiske, nostalgiske eller franske landlige kommer du til å elske Moster D. Den er fylt til randen med saker og ting til hjemmet, både brukt og nytt. Her finner du garantert noe du ikke visste at du trengte (Østergade 7).Du finner mange fine butikker til de minste også. Emmamai har mange kule merker og stort utvalg (Nørregade 58). Prinsesser & Pirater er også herlig, med klær blant annet fra Katvig og Ej sikke lej (Nørregade 44).Sinnerup har klær og kjøkkenutstyr i første etasje og masse designmøbler i etasjen over. Kjeden reklamerer med «dansk design til små priser», og det stemmer faktisk. Her kan du finne kule møbler til en rimelig penge, og hvis du ikke kjører bil og kan ta med møblene selv, er eierne åpen for å fikse frakt til Norge (Nørregade 10).Om du ønsker å fornye deg aller innerst, kan du starte hos Missya, som har fantastisk utvalg (Nørregade 28). Blir det ikke perfekt match her, kan du sjekke ut Femilet eller Triumph. Disse ligger også i gågaten.Skobutikktettheten er relativt høy i Holstebro. Havanna har stort utvalg og lave priser, og er du på jakt etter noe spesielt kan du prøve Six Mix. Andre alternativer er R.J.P. Sko, Deichman og velkjente Bianco. Psst: Åpningstidene i byen er fra 10-17.30 mandag til fredag, lørdager 10-14.
Holstebro er en av Danmarks flotteste shoppingbyer med spesialbutikker, koselige kafeer og deilig dansk stemning.